Vrystaat lok Kings se Mapimpi | Netwerk24
Vrystaat lok Kings se Mapimpi
Deur Owen Kock 04 April 2017 17:52
Die Vrystaat het daarin geslaag om nog 'n spoedvraat na Bloemfontein te lok met die Southern Kings- en Grens-vleuel Makazole Mapimpi wat hom vir die Curriebeker-reeks by die Cheetahs aansluit.
Makazole Mapimpi. Foto: Gallo Images
Dit volg op die koms van Luther Obi van die Bulle wat Saterdag teen die Stormers reeds sy eerste Superrugby-wedstryd vir die Cheetahs gespeel het.
Mapimpi (26), wat tot aan die einde van volgende jaar gekontrakteer is, is tans by Grens gekontrakteer en speel Superrugby vir die Kings.
Die Vrystaat se direkteur van rugby, Rory Duncan, sê die onderhandelinge was sensitief, maar hy is bly om te kan aankondig dat Mapimpi voortaan sy rugby in Bloemfontein sal speel.
"Hy is 'n speler wat baie goed kan afrond en dit is wat ons nodig het. Ek glo hy sal goed inpas by die soort rugby wat ons by die Vrystaat speel en ek is seker as daar vir hom plek in enige span gemaak word, sal hy afrond," sê Duncan.
Hy sê hy het verlede jaar reeds in Mapimpi se rigting begin loer en wou hom reeds aan die begin van die jaar al na die Rosestad gelok het, maar omdat hy deel van die Kings se planne was, het hy sy kans afgewag.
"Soos elke speler wat hier aankom, sal Mapimpi sy plek tot in die beginspan moet oopveg, maar ek is seker hy sal waarde tot ons Curriebeker-veldtog voeg. Hy sal egter moet wys hoekom hy vir die span gekies behoort te word," se Duncan.
Mapimpi was in 2009 deel van die Grens se o.19-span wat die provinsiale kampioenskap gewen het. Hy het in 2014 sy Vodacombeker-buiging vir Grens teen 'n Haaie-XV-tal gemaak en in dieselfde jaar sy Curriebeker-buiging vir Grens teen die Griekwas.